«100 сыллаах улуу былаан” (оҥоһуллан эрэр олоҥхо) кэнниттэн XXI үйэҕэ көрүүлэрбин тоҕус толору түһүмэҕинэн санааларым.

1927 сыллаахха от ыйын 28 күнүгэр Москва куоракка улуу поэт уонна мыслитель, биһиги государственноспытын төрүттээччи Платон Алексеевич Ойуунускай өтө көрүүлээх уонна дириҥ философскай айымньыны -"Сүүс сыллаах улуу былаан" (оҥоһуллан эрэр олоҥхону) суруйбута. Айымньы Октябрьскай революция 100 сылын туолуутунан 2017 сылынан түмүктэнэр.

Бу –суруйааччы уус-уран айымньы куорматынан бүтүн үйэни көрүүлэниитэ, төрөөбүт норуотун инники сайдыахтаах суолун анаарыыта. Саха сирин уһун кэмнээх сайдыытын суолун суруйуута билиҥҥи өйдөбүлүнэн дорожнай каартаны оҥоруу буолар.

1927 сыл тохсунньу ый 20-гэр «Андаҕар”, кулун тутар 23 күнүгэр “Кэлэр кэскил ырыата”, ыам ыйын 20-гэр “Китай норуотугар”, от ыйын 28 күнүгэр “Сүүс сыллаах улуу былаан”, алтынньы 20 гэр “Сүрэх” кэпсээни суруйталаан түмүктүүр.

"100 сыллаах улуу былаан" (оҥоһуллан эрэр олоҥхо)

1.Айымньы ааттыын оҥоһуллан эрэр олоҥхо. Тоҕо олоҥхо диэтэ? Олоҥхо –киһи аймах эпоһа. Сахалар –олоҥхолоох омукпут. Саха киһитэ –олоҥхоһут. Ол иһин уус-уран тыллаахпыт, фантазиялаахпыт, дириҥник анаарар толкуйдаахпыт. Оҥоһуллан эрэр олоҥхо диэн ол аата ситэриллиэхтээх, чочуллуохтаах, салҕаныахтаах диэн эппит буолуон эмиэ сөп эбэтэр олоҥхо курдук уһун, киэҥ хабааннаах, араас кэрдиис кэмнэрдээх, сырдык, хараҥа өрүттэрдээх, түһүлээх тахсыылаах, мөккүөрдээх уонна сомоҕолоһуунан, кыайыынан, өрөгөйүнэн түмүктэнэр.

2.Бу түүн үөһүн саҕана туох ыксал-тиэтэл буолан дуу, туох түрбүөн-түрүлүөн буолан дуу лаампаны уматтылар. Тоҕо түүн үөһүн саҕана мунньах тэрийдилэр? Түүн –күн бүтэр, саҥа күн үүнэр, эргэ үйэ түмүктэнэр, саҥа үйэ саҕыллар. Эбэтэр, сайдыы, үүнүү, саҥа кэм кирбиитэ, кылаана, чыпчаалын курдук ылыныахха эмиэ сөп. Сана кэрдиис кэмнэ киирии.

3. Дьылын кэмэ, сэтинньи ый. Маннык ойуулуур: "Кыыдаан дьыбара, оргуйа олорор улуу күдэнэ кэриэспин кэллим диэххэ айылаах, ордук күүһүрэн, таҥнары дьабыдыйан, ыйдаҥаны көрдөрбөт ыыспа туман буолан өрө оргуйбут эбит" –диэн. Туман – олох уларыйыыта. Тымныы – айылҕабыт ураты көстүүтэ. Тымныы –олохпут тэтимэ. Омук быһыытынан менталитеппыт уратыта, туттунарбытын, тулуурдаахпытын, толкуйдаахпытын, тобуларбытын, тоҕоостоох да, күчүмэҕэй да кэмнэргэ сөптөөх суолу булунарбытын көрөбүн.

4. Айымньы символлара: лаампа, кыһыл дьүһүн. Лаампаны уматтылар, бастыҥ остуолга кыһыл суккуна ыскаатары тэлгэттилэр. Сэбиэскэй былаас күүһүн ылан эрэр кэмин көрдөрөр. Кыһыл дьүһүн хаан, революция, былаас, төлөн, тыл, тыын курдук бары суолтаҕа күүһүрдэн, бэлиэтээн, бигэргэтэн биэрэр.

5. Мунньах кыттааччылара. Норуот. Ол эбэтэр кэлэр кэм, кэскил өрө тахсыылааҕа дуу, кэхтиилээҕэ дуу барыбытын долгутара онно хас биирдиибит ханнык араҥаҕа киирсэрбититтэн тутулуга суох. Манна кооперация, бу олохпутугар консолидация баара эргиччи ситимнээҕин кордорор.

6. Мунньах кыттыылаахтарын ыйытыылара. Ол курдук, **учуутал** үөрэх туһунан ордук кичэйэн кэпсииригэр, **луохтуур** туох дьаһал үлэ барыта, дьол-соргу дьон доруобуйатыттан онон онон эмп дьыалатын умнаайаҕын, **кооператор** хайдах быһыылаахтык кооперация инники сайдыыта барыахтааҕын туһунан, **улуус судьуйата** суут-сокуон хайдах уларыйан-тэлэрийэн иһиэхтээҕин, **делегат дьахтар** хотон-балаҕан, дьиэ-уот хайдах кэскиллээх буоларын, **көмөлтө үлэһит** "кулут-кумалаан, аас-туор, умнаһыт диэн төһө өргө дылы баар буолуохтаахтарын" , онтон **остуорас** туран: "Ээ, мин боростуой киһи өттүн, кыра киһи кыра өттүн ыйытабын –хамначчыт хаһан суох буолуой?! Уонна хамнас хаһан тэҥнэһиэй? Пионер оҕо туран ыйытта: төрүөбүтүнэн оҕо көрүүтэ-истиитэ хайдах буолуой?!" –диэн сүрүннээн ыйытыыларга киирэллэр.

Онуоха Толоруулаах Доропуун туран дакылааттаан долбонуйбутунан барда. «Таптыыр табаарыстарыам! Үөлээннээх үтүө доҕотторуом! Этиэххитин эттигит, ыйытыаххытын ыйыттыгыт. Мин даҕаны өйүм ситэринэн, күүһүм кыайарынан кэпсээн көрүөм буоллаҕа" диэн салгыыр.

7. Этиилэрэ. **Бу ааспыт уон улуу дьылга** саҥа олох былдьаһыгар сэттэ сылы мэлдьи кылаас кыргыһыыта, тойот кулут улуу мөккүөрэ буолан ааста. Кулут кыайда, үлэһит былааһа олохсуйда, алдьаммыт олох абырахтанна. Олох хайдах хайдах уларыйбытын, туох-туох саҥа куормаламмытын ким да өйдүөбэккэ хаалла. Олох уларыйар эрэ кыргыһыыта кытаанах буолбат эбит, олох саҥа уларыйыыта ол эрэ ыар буолар эбит. Кылаас кылааһы кыайдаҕына, кыайбыт кылаас үлэтэ уу сүүрүгүн курдук кудуххайдык барар эбит.

**1947** **сыллаах дьылга**, норуоппут бука барыта кооперацияҕа холбоһуоҕа, оччоҕо биир даҕаны чааһынай атыыһыты, баһаар кулдьаҕаларын, куорат торҕон бөрөлөрүн, торгуомсук ааттаах дьону уотунан даа көрдөөн, сиппииринэн даа сиппийэн көрүөхпүт, булуохпут суоҕа.

**1967** **сыллаах дьылга** бу Саха сиригэр буор сыбахтаах, муус түннүктээх балаҕан дьиэни биири даҕаны көрүөхпүт суоҕа; нуучча дьиэтэ туругуруоҕа. Үллэр доруосалаах, көтөҕүүлээх ас аһаныаҕа. Бэс үөрэ, үтэһэлээх лэппээски төрүт сүтүөхтэрэ, нэһилиэк аайы оскуола аһыллыаҕа, оҕотун үөрэттэрбэт киһи буруйдаах-айыылаах, преступник курдук көрүллүөҕэ, эр, дьахтар диэн төрүт аахсыллыбат буолуоҕа. Дьахар сайдан, үөрэнэн, эр киһини кытта хайа даа үлэни барытын кыайар, сатыыр буолуоҕа. Дьахтары сынньар, мөҥөр умнуллуоҕа, сүтүөҕэ. Биир эмэ оннук эр киһи баар буоллаҕына –иирбит ыт курдук туора көрүллүөҕэ, аата хараарыаҕа, сирэйэ киртийиэҕэ, онтон атын буолуор сатаммат.

**Аны биэс уон сылынан** хайа даа ыарыы төрүт суох буолуоҕа, сэллик киһини киһи көрүө суоҕа, харах ыарыылаах киһини киһи булуо суоҕа.

**1967 сыллаах дьылга** дылы, улуус улуус аайы, нэһилиэк нэһилиэк аайы телефонунан кэпсэтэр буолуохпут, радио баар буолуоҕа. Уон хонукка оҕуһунан, атынан сылдьар сырыыбытын уон чааһынан сылдьар буолуохпут.

**Аны биэс уон сыл иһигэр** аҕа ууһун аайы артыалынан үлэлиир буолуохтара, араас массыына элбиэҕэ: от охсор,от мунньар, бурдук ыһар, бурдук быһар, сир солуур, сир хоруйар –араас массыыналар барыта кэлиэхтэрэ, аҕа ууһунан сирдэри лөскүм-лөскүм бас билэр буолуохтара.

**Аны биэс уон сылынан** олох улаханнык уларыйыаҕа, киэҥ тэримтэ, биир былаан атаҕар турара бэлэмнэниэҕэ. Дьокуускай куоракка суос-соҕотох биир киин үрдүк совет диэн эрэ баар буолуоҕа, атын сууттар бука барылара суох буолуохтара. Үрдүк киин совет аҕа ууһун советтарын радионан, телефонунан, телеграбынан кэпсэтэр буолуоҕа. Билиҥҥи курдук суругунан кэпсэтэр, почтанан таскайдаһар төрүт уурайыаҕа.

Уоннуу сыл буола-буола, улуу мунньахтар диэн ыҥырыллар буолуохтара. Ол мунньахтарга тоҕустуу сыллаах олох сайдар былаанын көрөн ылар буолуохтара. Олох ол курдук уларыйыаҕа, ол курдук үрдээн- үүнэн иһиэҕэ. Өктөөп революция алта уон сылын туолуутугар,

**1977 сыллаах дьылга**, үлэһит норуот аатынан саха үрдүк улуу мунньаҕа улуу уураах ылыаҕа. Үс сыл иһигэр бары аҕа уустара туох баар үлэлэрин холбоһон үлэлиир буоллуннар диэн, иккис үһүс дьылыгар туох баар аҕа уустара барылара норуот аһыыр дыбарыастарын тутан бүтэриэх тустаахтар диэн ууруоҕа. Үһүс үһүс дьылыгар бары аҕа уустарын дьонноро бука барылара биир былаанынан, биир бэрээдэгинэн норуот аһыыр дыбарыастарыгар бииргэ аһыах тустаахтар диэн ууруоҕа. Онон, туох баар бары коммуналар, артыаллар, советскай хаһаайыстыбалар, хайа аҕа ууһун сиригэр үөскээбиттэрэй даа — ол аҕа ууһугар бэриллиэхтэрэ.

**1987** **сыллаах дьылга** улуу мунньах ууруу ууруоҕа— аҕа ууһун аайы тимир-бетон дыбарыастары туттарарга — норуот холбоһон олороругар. Онтон үс сыл буолан баран киһи түһээн көрбөтөх, истэн сэрэйбэтэх таас дыбарыастары оҥотторорго ууруу ууруоҕа. Ол дыбарыас сэбэ-сэбиргэлэ үрүҥ, кыһыл көмүстэн оҥоһуллуоҕа Бу күндээрбит таас дыбарыастарга төрүүр дьахтар, төрөөбүт дьахтар сытар-олорор буолуохтара. Бу дыба-рыастарга үөрэх этиитинэн, эмчит ыйыытынан төрүөбүтүнэн оҕо иитиллэр, көрүллэр буолуоҕа.

**Өктөөп революция сэттэ уон сылын туолуутугар** социализм олоҕо олохсуйан бүтүөҕэ, онтон антах коммунизм олоҕор, икки атахтаах, иннинэн сирэйдээх аан маҥнайгы үөрүүлээх үрдүк олоҕор тиийиэхпит.

Коммуна аайы, биитэр аҕа ууһун аайы дэри-дэлэгэй көтөр аал баар буолуоҕа, автомобиль элбиэҕэ, араас массыына барыта баар буолуоҕа. Дьоллоох олох, ырыалаах саргы, кэпсэллээх кэскил диэн дьэ онно кэлиэхтэрэ. Коммуна аайы оонньуур сирдэр оҥоһуллуохтара: музыка, театр, киинэ, араас көр-нар онно буолуоҕа. Сэрии-кыргыһыы армията уурайан, үлэ армията диэн оҥоһуллуоҕа. Онон дьон уон аҕыстарын туолаат, бу армияҕа ыҥырыллар буолуохтара. Онон, бу армия күүһүнэн сылтан сыл аайы үлэ үлэлэнэн, бүтэн иһиэҕэ. Элбэх норуоттаах, чорбох күүстээх омуктартан үлэ армиятыттан этэрээттэр кэлэннэр, киһитэ аҕыйах сирдэргэ үлэлиэхтэрэ даҕаны, армияҕа сылдьар кэмнэрэ аастаҕына, манна олохсуйуохтара даҕаны. Ким сөбүлүүрүнэн-таптыырынан сылдьыаҕа, олоруоҕа... Оҕо буоллаҕына ийэтигэр-аҕатыгар сэттэ сааһыгар диэри олоруоҕа. Онтон антах маҥнайгы оскуолаҕа киириэҕэ, өрүүр, сынньанар эрэ күннэригэр кэлэ сылдьыаҕа. Оҕо уон аҕыһыттан антах норуот илиитигэр киирэн, маҥнай үлэ армиятыгар киириэҕэ, ол кэнниттэн икки-үс сылга үрдүк үөрэххэ үөрэниэҕэ. Дьэ ол кэнниттэн кими сөбүлээбитин, таптаабытын ойох ылыаҕа биитэр сөбүлээбитигэр-таптаабытыгар эргэ тахсыаҕа.

Бу маннык үрдүк үтүө олоххо дириҥ өйдөөхтөр, модун санаалаахтар, үтүө ырыаһыттар, улуу кэпсээнньиттэр төрөөн-үөскээн ааһыахтара. Киһи күүһэ туохтан да ордук улаатыаҕа, тугу барытын кыайыаҕа.

**1997 сыллаах дьылга** Өктөөп революция аҕыс уон сыла туолуутугар улуу мунньах бары баар үрэхтэри, күөллэри холбоон, ханаал хаһан ходуһа сирдэрин угуттуур-өнүүр гына ууруу ууруоҕа. Онон Өктөөп револю¬ция тохсус уон сылыгар диэри Алдан, Амма, Бүлүү, Өлүөнэ, Халыма, Витим буоланнар бука барылара сүнньүлэрэ көнүөҕэ, түгэхтэрэ хаһыллыаҕа, таас олбох устун сүүрүөхтэрэ.Кинилэргэ бэрт үчүгэй гранит, мрамор таастарынан биэрэк, бириистэн оҥоһуллуохтара.

**1997 сылтан 2007 сылга дылы** сир ньуура, сир уу сүрүн тымырдара аналлаах олохторун булуохтара, кураан суох буолуоҕа.

**2010** **сыллаах дьылга** дылы ардаҕы, хаары салайар, дьылы дьылҕалыыр станциялар оҥоһуллуохтара. Ол станциялартан ардаҕы, хаары ханна суох сирдэригэр салайан, төһө наадатынан көреннөр түһэрэр буолуохтара. Оскуола аайы лаборатория диэн тэриллиэхтэрэ, ким хайдах ыалдьа түһүө даа онно ол лабораторияларга тута этин-хаанын араас сиигин-симэһинин көрөннөр эмтэнэр буолуохтара.

**2013** **сылга дылы** бары кырдьаҕас, аҕамсыйбыт дьону барыларын, эрдэри-ойохтору, араас эмп-ас күүһүнэн эдэрдэригэр түһэриэхтэрэ. Уонна күҥҥэ биирдэ-иккитэ киһи эрэ барыта чэбдик сэргэх буолар, сылаа ааһар, күүс киирэр ууларын, боросуоктарын иһэр-сиир буолуохтара, олор ааттара уопсайа буолуоҕа — «жизнетоксины» диэн. Алаас-алаас аайы, үрэх-үрэх аайы анах сүөһү, сылгы сүөһү үөрэх этиитинэн дэлэгэй элбэх гына үөскүөхтэрэ. Онон, биһиги сирбититтэн араас омуктарга арыы, эт, сүөгэй, үүт, кымыс, олортон оҥоһуллубут араас эмтээх астар, үрүҥ илгэлэр, өлбөт мэҥэ уулара оҥоһулланнар барар буолуохтара. Аан ийэ дойдубут киэбэ-киэлитэ тупсуоҕа, ньуура-сирэйэ көнүөҕэ, ат атаҕа тостор, оҕус ыырааҕа ыллар адаар мас муосталарбыт адьас суох буолуохтара, өрүс өрүс, үрэх үрэх аайы саас үйэ тухары турар тимир бетон тирэхтээх тимир күрбэлэр оҥоһуллуохтара, таас суоллар лаһыгырыахтара.

**2013 сылтан 2017 сылга** Дьокуускай куорат киэбэ- киэлитэ тупсуоҕа, быһыыта-таһаата уларыйыаҕа. Тимир бетон дьиэлэр дьэргэһиэхтэрэ, курустаал таас дыбарыастар күлүмнэһиэхтэрэ. Дьэҥкир таас уулуссаланан килбэһийиэҕэ, араас мастар-оттор үүнүөхтэрэ.

**Өктөөп революция сүүс сыла туолуутугар,** **2017 сыллаах дьылга дылы** коммунизм олоҕо олохсуйан, сир үрдүгэр эрэй-буруй диэн, аас-туop, ытыыр-ынчык диэн, сор-муҥ диэн суох буолуоҕа, сутүөҕэ диэн, Толоруулаах Доропуун дакылаатын бүтэрдэҕэ.

8. Бу кэпсэммит кэрэ олох үтүө далбарын, кэтит кэскилин, үрдүк мындаатын билигин көрбүт киһи диэххэ айылаах, ылы-чып, олордулар. Сүрэхтэригэр хатаатылар, өйдөрүгэр иҥэрдилэр. Тохтообокко-туораабакка, ааспакка-куоттарбакка алгыстаах олох үрдүк саарыстыбата, коммуна олоҕо кэлэр ыллыга аһылыннаҕа диэххэ айылаах, бука бары¬лара үөрэн-көтөн, күлүм аллайан, ойон тура туралар эттилэр: «Бу былааны толорорго ууруу уурабыт, тылбытын биэрэбит!» — дэстилэр... Ол курдук улуус үлэһиттэрэ партиялаах, партията суох дьоннордуун, бука барылара сүүс сыллаах улуу былааны быспыттар, толорорго тэриммит эбиттэр. Бу көрүүлэниилэртэн төһөтө туолбутун бары билэн-көрөн олоробут.

9. Айар дьоҕур, айар куус кыһата. Дьэ дьикти, хас биирдии бэйэбит истэн хайдах курдук таба тайанан, хас эмит хос биэтэстээх 100 сылбыт сүрүн олуктарын, сайдыытын, сыалын барытын уот харахха этэн, ытыска ууран биэрбитий. Бары билэбит уонна билинэбит бу баара эрэ түөрт сирэйгэ дириҥник, өрө хорутуулаахтык өтө көрөн сөҕү диэн сөхтөрөр сүдү айымньытын. Бүгүн бу уот харахха этиллибит саҕахтар, төһө, хайдах сайдыы бара турарын истээри, билээри муһуннахпыт. Муҥуутаан сайдыбыт кэммитигэр 2118 сылга дылы улуу 100 сыллаах былааны суруйар эппиэтинэһи, билиини, көрүүлэниини ким ылыныай? 1927 сыллаахха, эн биһиги олохпутун өтө көрөн сурукка киллэрбит Чулуу Платон Алексеевичпыт космическай өйүн-санаатын ситэн билэр, үөрэтэр, чинчийэр кыахтаахпыт дуо. Бу баар таайыллыбат таабырын, саҥа саҕахтары аһар кистэлэҥ күүс!

Биһиги республикабыт бастакы президенэ Михаил Ефимович Николаев маннык этэн турар: "Платон Ойуунускай "Сүүс сыллаах улуу былаана" киһи көҥүлүн поэзиятын кытта сөп түбэһэр уонна олоҕун көрүү бөҕө тирэҕэр олоҕуран киһи тус эҥкилэ суохха талаһыытыгар уонна инники кыаҕын сайыннарыыга оҥкул буолар. Кырдьык, көҥүл киһи инникитин, чугас дьонун, общество, норуотун кэскилин толкуйдуур бырааптаах"- диэн.

Болҕомтоҕут иһин махтанабын.

Анна Борисова.

П.А.Ойуунускай государственность музейын специалиһа.

Кулун тутар 26 күнэ. Дьокуускай.